text: Reus i Falset acolliran una exposició sobre l'ús del català al món empresarial | Reusdigital.cat diari de Reus. Notícies i actualitat del Camp de Tarragona
  A la capital del Baix Camp podrà visitar-se a la Facultat d'Economia i Empresa de la URV i a Tecnoredessa
  L'exposició podrà visitar-se a les capitals del Baix Camp i el Priorat
  L'exposició itinerant '8 raons perquè l'empresa parli català' arribarà els propers mesos d'abril i maig a diversos punts de la ciutat de Reus i també a Falset. A la capital del Baix Camp, serà entre els propers dies 18 al 22 quan podrà visitar-se al vestíbul de la Facultat d'Economia i Empresa de la URV, i del 4 a l'11 de maig, a Tecnoredessa. També es podrà visitar a Falset, amb motiu de la Fira del Vi, del 25 d'abril a l'1 de maig, primer al Consell Comarcal del Priorat i durant el cap de setmana al Castell del Vi.
  Una llengua de mercat
  A partir de mitjan de maig, l'exposició estarà oberta als alumnes del Centre de Normalització Lingüística (CNL) de l'Àrea de Reus Miquel Ventura i a la població en general a la seva seu, al Mas Vilanova, i segurament en algun altre punt encara per concretar. Aquesta exposició, iniciativa de la Direcció General de Política Lingüística i que porta a les comarques del Baix Camp i del Priorat el CNL, mostra el català com a llengua de mercat, moderna i competitiva, i com a instrument necessari per a un servei de qualitat.
  En concret, s'hi presenten vuit raons per fer veure a les empreses els avantatges de treballar en català. Tant la Direcció General de Política Lingüística com el Consorci per a la Normalització Lingüística, amb 22 centres repartits per Catalunya, ofereixen a les empreses els serveis que poden necessitar per fer-ho.